A nu nɔ́ nɛ a kane ha mɛ ɔ sisi.
Mawu we bi ngɔɔ gbi nɛ a tuɔ ɔ kɛ jeɔ Yehowa yi, nɛ a kɛ tsɔɔ nihi Yehowa he ní. Be saii ji nɛ ɔ, Mawu we bi ngɔ nike ní nɛ ɔ kɛ tsɔɔ Baiblo ɔ sisi konɛ nihi fuu nɛ a nyɛ nɛ a kase Yehowa he ní. Baiblo sisi tsɔɔmi akpehi abɔ lɛ ngɛ, se ekomɛ da pe ekomɛ. Ajla toli nɛ ji New World Bible Translation Committee ɔ suɔ kaa a maa tsɔɔ Baiblo ɔ sisi konɛ e da. Enɛ ɔ he je ɔ, a mwɔ a yi mi kpɔ kaa a kɛ sisi tomi mlaa etɛ nɛ nyɛɛ se nɛ ɔmɛ ma tsu ní: (1) A maa wo Mawu biɛ ɔ hɛ mi nyami, nɛ a ma ha nɛ e biɛ ɔ nɛ je kpo si abɔ ngɛ e Munyu ɔ mi kaa bɔ nɛ e ji ngɛ kekleekle Baiblo nɛ a ngma a mi ɔ. (Mat. 6:9) (2) A maa tsɔɔ munyungu ɔmɛ a sisi kaa bɔ nɛ a ngɛ ngɛ kekleekle Baiblo nɛ a ngma a mi ɔ pɛpɛɛpɛ ngɛ hehi nɛ e maa hi jã peemi ngɛ. Ngɛ hehi nɛ e be hie jã peemi ngɛ ɔ, a maa hyɛ nɔ́ nɛ ngmami ɔ tsɔɔ nɛ a maa da lɔ ɔ nɔ kɛ tsɔɔ sisi. (3) A kɛ munyunguhi nɛ a kanemi yi nɛ a sisi numi hu yi ma tsu ní.
Ke titimati kpalɔ ɔ bɛ ɔ mi tsɔ we ɔ, mɛnɔ maa mia kɛ ha ta?—1 Kor. 14:8.
Ngɔɔ lɛ kaa, titimati ɔ nɛ a kpã a mi tsɔ we, kɛ o susu kaa ta buli ɔmɛ maa pee a ni ha kɛɛ? Ke wa tsɔɔ we níhi a nya nɛ a mi nɛ tɛ ɔ, eko ɔ, nihi be sisi nue, aloo eko ɔ, a maa nu sisi ngɛ blɔ kpa nɔ. (1 Kor. 14:9) E ngɛ mi kaa wa suɔ nɛ waa tu munyu nɛ mi tɛ mohu lɛɛ, se e sa kaa wa hyɛ nɛ hi konɛ nɔ́ nɛ wa ma de ɔ nɛ ko pee kaa wa bui nɔ. Mateo yi 5 kɛ ya si 7 ɔ tsɔɔ bɔ nɛ Yesu kɛ munyunguhi nɛ a sisi numi yi tsu ní ha, nɛ wa ma nyɛ maa kase. Ngɛ munyu nɛ Yesu tu ɔ mi ɔ, e ngɔɛ munyunguhi nɛ a sisi numi yee loo a he hia we kɛ tsu we ní konɛ e kɛ sa nihi a hɛ mi. Nɛ e de we nɔ́ ko nɛ maa wo nihi a mi mi la hulɔ. E ngɛ mi kaa níhi nɛ Yesu tsɔɔ ɔ a he hia nɛ a mi kuɔ mohu lɛɛ, se munyuhi nɛ e kɛ tsu ní ɔ a sisi numi yi. Kaa nɔ hyɛmi nɔ́ ɔ, Yesu suɔ kaa e kaseli ɔmɛ nɛ a ná nɔ mi mami kaa e he hia we nɛ a pee yeyeeye ngɛ nɔ́ nɛ a maa ye daa ligbi he. Lɔ ɔ he ɔ, e de mɛ ke, Yehowa lɛɔ lohwe pɛlitsɛmɛ daa. Lɔ ɔ se ɔ, e bi mɛ ke: “Anɛ nyɛ he jua wɛ hluu pi mɛ lo?” (Mat. 6:26) Munyu nɛ ɔ nɛ Yesu tu ɔ sisi numi yi. w15 12/15 3:13, 14
Nyɛɛ ya nɔ nɛ nyɛɛ suɔ nyɛ sibi daa kaa nyɛmimɛ.
Ke a ke waa suɔ wa sibi kaa nyɛmimɛ ɔ, mɛni lɔ ɔ tsɔɔ? Hela munyu nɛ Paulo kɛ tsu ní ɔ sisi tutuutu ji “nɛ nɔ ko maa suɔ e nyɛmi.” Suɔmi nɛ ɔ ji suɔmi nɛ mi wa nɛ weku mi bimɛ náa kɛ haa a sibi, aloo nihi náa kɛ haa a huɛmɛ nɛ nyu bi ngɛ a kɛ mɛ a kpɛti. (Yoh. 11:36) Tsa pi kaa wa bua peeɔ wa he nyɛmimɛ. Wa ji nyɛmimɛ. (Mat. 23:8) Paulo de ke: “Nyɛɛ suɔ nyɛ he saminya kaa nyɛmimɛ, nɛ nɔ tsuaa nɔ nɛ bu e nyɛmi pe lɛ nitsɛ e he.” (Rom. 12:10) Munyu nɛ ɔ tsɔɔ bɔ nɛ suɔmi nɛ ngɛ waa kɛ wa nyɛmimɛ wa kpɛti ɔ mi wa wawɛɛ ha. Suɔmi nɛ Mawu we bi ngɛ kɛ ha a sibi kaa nyɛmimɛ, kɛ suɔmi nɛ a kɛ da Kristofohi a sisi tomi mlaahi a nɔ ɔ yeɔ bua mɛ nɛ huɛ bɔmi gbagbanii kɛ kake peemi ngɛ a kpɛti. Akɛnɛ wa ji Kristofohi he je ɔ, anɔkuale Kristofo no fɛɛ anɔkuale Kristofo no ji wa “nyɛmi.” Wa hyɛ we ma nɛ nɔ ɔ je nɔ. (Rom. 10:12) Yehowa tsɔɔ wɔ kaa e sa nɛ waa suɔ wa sibi kaa nyɛmimɛ.